CELEX: 32020D0209
Language: mt
Date: 2020-02-14 00:00:00
Title: Deċiżjoni ta’ Implimentazzjoni tal-Kummissjoni (UE) 2020/209 tal-14 ta’ Frar 2020 li tikkonċerna ċerti miżuri protettivi marbuta mad-deni Afrikan tal-ħnieżer fil-Greċja (notifikata bid-dokument C(2020) 962) (It-test bil-Grieg biss huwa awtentiku) (Test b’rilevanza għaż-ŻEE)

17.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 43/74
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2020/209
         tal-14 ta’ Frar 2020
         li tikkonċerna ċerti miżuri protettivi marbuta mad-deni Afrikan tal-ħnieżer fil-Greċja
         (notifikata bid-dokument C(2020) 962)
         (It-test bil-Grieg biss huwa awtentiku)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
         Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar veterinarju applikabbli għall-kummerċ intra-Unjoni ta’ ċertu annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
         Billi:
         
                     (1)
                  
                  
                     Id-deni Afrikan tal-ħnieżer huwa marda virali infettiva li taffettwa l-popolazzjonijiet tal-ħnieżer domestiċi u selvaġġi u jista’ jkollu impatt serju fuq il-profittabbiltà tat-trobbija tal-ħnieżer li jisfratta l-kummerċ fl-Unjoni u l-esportazzjonijiet lejn il-pajjiżi terzi.
                  
               
                     (2)
                  
                  
                     F’każ ta’ tifqigħa tad-deni Afrikan tal-ħnieżer, hemm ir-riskju li l-aġent tal-marda jista’ jinxtered lejn azjendi oħrajn tal-ħnieżer u fil-ħnieżer selvaġġi. B’hekk, jista’ jinxtered minn Stat Membru għall-ieħor u għall-pajjiżi terzi permezz tal-kummerċ tal-ħnieżer ħajjin jew tal-prodotti tagħhom.
                  
               
                     (3)
                  
                  
                     Id-Direttiva tal-Kunsill 2002/60/KE (3) tistabbilixxi l-miżuri minimi li għandhom jiġu applikati fl-Unjoni għall-kontroll tad-deni Afrikan tal-ħnieżer. L-Artikolu 9 tad-Direttiva 2002/60/KE jipprevedi l-istabbiliment ta’ żoni ta’ protezzjoni u ta’ sorveljanza fil-każ ta’ tifqigħat ta’ dik il-marda, fejn iridu japplikaw il-miżuri stipulati fl-Artikoli 10 u 11 ta’ dik id-Direttiva.
                  
               
                     (4)
                  
                  
                     Wara li faqqa’ d-deni Afrikan tal-ħnieżer fl-unità reġjonali ta’ Serres fil-Greċja, dak l-Istat Membru għarraf lill-Kummissjoni bis-sitwazzjoni fit-territorju tiegħu fir-rigward tad-deni Afrikan tal-ħnieżer u, f’konformità mal-Artikolu 9 tad-Direttiva 2002/60/KE, stabbilixxa żoni ta’ protezzjoni u ta’ sorveljanza fejn japplikaw il-miżuri msemmijin fl-Artikoli 10 u 11 ta’ dik id-Direttiva.
                  
               
                     (5)
                  
                  
                     Id-Deċiżjoni ta’ Implimentazzjoni tal-Kummissjoni (UE) 2020/181 (4) ġiet adottata wara li ġew stabbiliti ż-żoni ta’ protezzjoni u ta’ sorveljanza fil-Greċja, f’konformità mal-Artikolu 9 tad-Direttiva 2002/60/KE.
                  
               
                     (6)
                  
                  
                     Mid-data tal-adozzjoni tad-Deċiżjoni ta’ Implimentazzjoni (UE) 2020/181 ’l hawn, is-sitwazzjoni epidemjoloġika fil-Greċja ma komplietx tevolvi fir-rigward tad-deni Afrikan tal-ħnieżer fl-unità reġjonali ta’ Serres u, għaldaqstant, il-Greċja implimentat il-miżuri ta’ kontroll meħtieġa u ġabret data ta’ sorveljanza addizzjonali.
                  
               
                     (7)
                  
                  
                     Sabiex jiġi evitat kull xkiel bla bżonn għall-kummerċ fl-Unjoni u biex jiġu evitati l-ostakoli għall-kummerċ mhux ġustifikati imposti mill-pajjiżi terzi, jeħtieġ li, fil-livell tal-Unjoni, jiġu deskritti ż-żoni stabbiliti bħala żoni ta’ protezzjoni u ta’ sorveljanza għad-deni Afrikan tal-ħnieżer fil-Greċja, f’kollaborazzjoni ma’ dak l-Istat Membru. Dawn iż-żoni ta’ protezzjoni u ta’ sorveljanza jqisu x-xenarju epidemjoloġiku attwali f’dak l-Istat Membru.
                  
               
                     (8)
                  
                  
                     Għaldaqstant, iż-żoni identifikati bħala żoni ta’ protezzjoni u ta’ sorveljanza fil-Greċja jenħtieġ li jiġu stipulati fl-Anness ta’ din id-Deċiżjoni u jenħtieġ li tiġi stabbilita d-durata ta’ dik ir-reġjonalizzazzjoni.
                  
               
                     (9)
                  
                  
                     Barra minn hekk, id-Deċiżjoni ta’ Implimentazzjoni (UE) 2020/181 jenħtieġ li titħassar u tiġi sostitwita b’din id-Deċiżjoni.
                  
               
                     (10)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Il-Greċja għandha tiżgura li ż-żoni ta’ protezzjoni u ta’ sorveljanza stabbiliti f’konformità mal-Artikolu 9 tad-Direttiva 2002/60/KE jkunu jinkludu tal-inqas iż-żoni mniżżlin bħala żoni ta’ protezzjoni u ta’ sorveljanza fl-Anness ta’ din id-Deċiżjoni.
         
         
            Artikolu 2
            Id-Deċiżjoni ta’ Implimentazzjoni (UE) 2020/181 hija mħassra.
         
         
            Artikolu 3
            Din id-Deċiżjoni għandha tapplika sas-6 ta’ April 2020.
         
         
            Artikolu 4
            Din id-Deċiżjoni hija indirizzata lir-Repubblika Ellenika.
         
         
            Magħmul fi Brussell, l-14 ta’ Frar 2020.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 395, 30.12.1989, p. 13.
         
            (2)  ĠU L 224, 18.8.1990, p. 29.
         
            (3)  Id-Direttiva tal-Kunsill 2002/60/KE tas-27 ta’ Ġunju 2002 li tistabbilixxi miżuri għall-kontroll tad-deni Afrikan tal-qżieqeż u temenda d-Direttiva 92/119/KE għar-rigward tal-marda Teschen u d-deni Afrikan tal-qżieqeż (ĠU L 192, 20.7.2002, p. 27).
         
            (4)  Id-Deċiżjoni ta’ Implimentazzjoni tal-Kummissjoni (UE) 2020/181 tas-7 ta’ Frar 2020 li tikkonċerna ċerti miżuri protettivi interim marbuta mad-deni Afrikan tal-ħnieżer fil-Greċja (ĠU L 37, 10.2.2020, p. 8).
      
      
         
            ANNESS
            
                        Il-Greċja
                     
                     
                        Żoni kif imsemmijin fl-Artikolu 1
                     
                     
                        Data sa meta huma applikabbli
                     
                  
                        Iż-żona ta’ protezzjoni
                     
                     
                        Municipality of Visaltias (Serres Regional Unit)
                     
                     
                        Is-6 ta’ April 2020
                     
                  
                        Iż-żona ta’ sorveljanza
                     
                     
                        In Thessaloniki Regional Unit:
                        
                                    —
                                 
                                 
                                    Municipality of Lagada,
                                 
                              
                                    —
                                 
                                 
                                    Municipality of Volvis.
                                 
                              In Serres Regional Unit:
                        
                                    —
                                 
                                 
                                    Munipality of Iraklia,
                                 
                              
                                    —
                                 
                                 
                                    Municipality of Serron,
                                 
                              
                                    —
                                 
                                 
                                    Municipality of Amfipolis,
                                 
                              
                                    —
                                 
                                 
                                    Municipality of Emmanouil Pappa,
                                 
                              
                                    —
                                 
                                 
                                    Municipality of Neas Zichnis.
                                 
                              
                     
                        Is-6 ta’ April 2020